ส่วนที่ 1

+-----------------------------------------------------------------------+
| บทสรุป                                                                 |
+-----------------------------------------------------------------------+

ส่วนที่ 1

บทสรุป

บริษัท ไทยรับประกันภัยต่อ จำกัด (มหาชน) ( “ไทยรี” หรือ “บริษัทฯ” )
ประกอบธุรกิจประกันภัยต่อด้านประกันวินาศภัย และมีบริษัทย่อยคือบริษัท ไทยรีประกันชีวิต จำกัด
ประกอบธุรกิจประกันภัยต่อด้านประกันชีวิต โดยมีกลุ่มลูกค้าทั้งหมดเป็นบริษัทประกันวินาศภัย
บริษัทประกันชีวิตและบริษัทประกันภัยต่อทั่วไปทั้งในและต่างประเทศ
ซึ่งหลังจากรับประกันภัยต่อมาแล้ว บริษัทฯ และบริษัทย่อยจะเก็บความเสี่ยงภัยไว้เองเป็นส่วนใหญ่
ส่วนที่เหลือจะเอาประกันภัยต่อช่วงออกไปอีกทอดหนึ่ง ในปี 2548
ทางกลุ่มเก็บภาระความเสี่ยงภัยไว้เองประมาณร้อยละ 68 ของเบี้ยประกันภัยต่อรับรวม
ส่วนที่เหลือได้เอาประกันภัยต่อช่วงกลับไปยังบริษัทประกันภัยในประเทศไทยตามสัญญาข้อตกลงของตลาดประมาณร้อยละ
26 และอีกร้อยละ 6 ได้เอาประกันภัยต่อช่วงไปต่างประเทศ
การดำเนินธุรกิจประกันภัยต่อของกลุ่มนั้นจะเป็นงานรับประกันวินาศภัยจากในประเทศเป็นหลักโดยมีสัดส่วนร้อยละ
88 ของเบี้ยประกันภัยต่อรับสุทธิรวม ร้อยละ 11
เป็นงานด้านประกันชีวิตในประเทศและที่เหลืออีกร้อยละ 1
เป็นงานประกันวินาศภัยต่อจากต่างประเทศ

นอกจากนี้ บริษัทฯ
ยังมีบริษัทย่อยและบริษัทร่วมอีกรวมสามแห่งที่ประกอบธุรกิจที่เกี่ยวเนื่องและสนับสนุนธุรกิจหลักด้านประกันภัย
คือ บริษัท ทีอาร์ เทรนนิ่งแอนด์คอนซัลติ้ง จำกัด (ทีอาร์เทรนนิ่ง)
เป็นบริษัทย่อยที่ทำธุรกิจให้การศึกษาอบรมและที่ปรึกษา บริษัท อีเอ็มซีเอส ไทย จำกัด (EMCS)
บริษัทย่อยทำธุรกิจให้บริการด้านคอมพิวเตอร์ในการจัดการค่าสินไหมรถยนต์และบริษัท
ไทยอินชัวเรอส์ ดาต้าเนท จำกัด (TID)
บริษัทร่วมทำธุรกิจให้บริการประมวลผลข้อมูลด้านประกันภัย

แม้ว่าในปี 2548 ที่ผ่านมา
จะเป็นปีที่ไม่สดใสนักสำหรับธุรกิจประกันภัยของไทยและของโลกจากมหันตภัยธรรมชาติที่เกิดขึ้น
ไม่ว่าจะเป็นเหตุการณ์สึนามิในปลายเดือนธันวาคม 2547 พายุเฮอริเคนแคทรีน่าในสหรัฐอเมริกา
ตลอดจนการเกิดอุทกภัยขึ้นหลายครั้งในประเทศไทย แต่สำหรับผลการดำเนินงานของบริษัทฯ แล้ว
ยังนับได้ว่าประสบผลสำเร็จอย่างดีอย่างต่อเนื่องอีกปีหนึ่ง บริษัทฯ
มีกำไรสุทธิจากการดำเนินงานจำนวน 482 ล้านบาท เพิ่มขึ้นร้อยละ 7
สามารถรักษาอัตราผลตอบแทนต่อส่วนของผู้ถือหุ้นให้เป็นไปตามเป้าหมายที่กำหนดไว้ที่อัตราร้อยละ
20 บริษัทฯ มีเบี้ยประกันภัยต่อรับรวมทั้งสิ้น 3,764 ล้านบาท เพิ่มขึ้นร้อยละ 11
เบี้ยประกันภัยต่อรับสุทธิจำนวน 2,544 ล้านบาท เพิ่มขึ้นร้อยละ 12
กำไรสุทธิจากการรับประกันภัยหลังหักค่าใช้จ่ายดำเนินงานมีจำนวน 266 ล้านบาท ไม่เปลี่ยนแปลง
และรายได้สุทธิจากการลงทุนจำนวน 353 ล้านบาท เพิ่มขึ้นร้อยละ 35

จากการที่ ในปี 2548 สถาบันจัดอันดับเครดิต S&P’s
ได้ยืนยันอันดับเครดิตความมั่นคงทางการเงินและความสามารถในการจ่ายค่าสินไหมทดแทนของบริษัทฯ
ในระดับ BBB+ แนวโน้มมีเสถียรภาพ และได้รับประกาศเกียรติคุณจากตลาดหลักทรัพย์ในงาน SET
Awards 2005 ในเรื่องการรายงานการปฏิบัติตามหลักการกำกับกิจการที่ดี
และได้รับการจัดให้อยู่ใน Top Quartile
ในการประเมินการกำกับดูแลกิจการของบริษัทจดทะเบียนไทยของสมาคมส่งเสริมสถาบันบริษัทจดทะเบียนไทย
ได้สะท้อนให้เห็นถึงการยอมรับของทุกฝ่ายต่อการดำเนินงานอย่างมีธรรมาภิบาลและฐานะทางการเงินที่มั่นคงของบริษัทฯ
และจากนโยบายที่จะช่วยพัฒนาธุรกิจประกันภัยในประเทศให้ขยายตัวมากยิ่งขึ้น
โดยการตอบรับนโยบายของกรมการประกันภัย ที่ให้มีการเก็บเบี้ยประกันภัยไว้ในประเทศให้สูงที่สุด
ซึ่งเป็นความภูมิใจว่าธุรกิจของบริษัทฯ จะเป็นกลไกส่วนหนึ่งที่สามารถช่วยพัฒนาประเทศได้
โดยลดการรั่วไหลของเงินตราออกสู่ต่างประเทศและนำเบี้ยประกันภัยที่เก็บไว้มาลงทุนให้เกิดประโยชน์ในการสร้างงาน
และพัฒนาระบบเศรษฐกิจของประเทศต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)